钦定古今图书集成/明伦汇编/人事典/第032卷
## 钦定古今图书集成/明伦汇编/人事典/第032卷

| 钦定古今图书集成 明伦汇编 第三十二卷 |

| |

钦定古今图书集成明伦汇编人事典

第三十二卷目录

初生部纪事一

人事典第三十二卷

《史记补·三皇本纪》：“太皞庖牺氏，母曰华胥，履大人迹
于雷泽，而生庖牺。于成纪蛇身人首。”

《淮南子》修务训“史皇产而能书。”

《拾遗记》：“春皇者，庖牺之别号。所都之国有华胥之洲，
神母游其上，有青虹绕神母，久而方灭，即觉有娠，历
十二年而生庖牺，长头修目，龟齿龙唇，眉有白毫，须
垂委地。或人曰：‘岁星十二年一周天。今叶以天时’。”
《史记补。三皇本纪》：“炎帝神农氏，母曰女登，为少典妃，
感神龙而生炎帝，人身牛首。”

《路史》：“炎帝神农氏母安登感神于常羊，生神农于列
山之石室，生而九井出焉，三辰而能言，五日而能行，
七朝而齿具。”按注《春秋元命苞》云：“少典妃安登游于
华阳，有神竜首，感之于常羊，生神子，人面龙颜，好耕，
是为神农。”《荆记》云：“神农既育，九井自穿。”旧言汲一井
则八井震动。

《竹书纪年》：“帝挚少昊氏，母曰女节，见星如虹，下流华
渚，既而梦接意感，生少昊，登帝位。”

帝颛顼高阳氏，母曰“女枢”，见瑶光之星，贯月如虹，感
己于幽房之宫，生颛顼于若水。首戴干戈，有圣德。生
十年而佐少昊氏，二十而登帝位。

《史记五帝本纪》：“黄帝生而神灵，弱而能言。”

《竹书纪年》：“黄帝轩辕氏母曰附宝，见大电绕北斗枢
星，光照郊野，感而孕，二十五月而生帝于寿丘，弱而
能言。”

《拾遗记》：轩辕出自有熊之国，母曰昊枢，以戊己之日
生，故以土德称王也。时有黄星之祥。

《史记五帝本纪》：“高辛生而神灵，自言其名。”按注“自言
其名曰岌。”

《宋书符瑞志》：“帝喾高辛氏，生而骈齿，有圣德。”

帝舜有虞氏，母曰握登，见大虹意感而生舜于姚墟。
目重瞳子。故名重华。龙颜大口黑色。身长六尺一寸，
眉长与发等。

《拾遗记》：商之始也，有神女简狄游于桑野，见黑鸟遗
卵于地，有五色文作八百字，简狄拾之，贮以玉筐，覆
以朱绂，夜梦神母谓之曰：“尔怀此卵，即生圣子，以继
金德。”狄乃怀卵，一年而有娠，经十四月而生契，祚以
八百叶，卵之文也。虽遭旱厄，后嗣兴焉。

《竹书纪年》：“初，高辛氏之世妃曰简狄，以春分元鸟至
之日，从帝祀郊禖，与其妹浴于元丘之水，有元鸟衔
卵而坠之，五色甚好，二人竞取，覆以二筐，简狄先得
而吞之，遂孕，胸剖而生契。长为尧司徒，成功于民，受
封于商。后十三世生主癸。主癸之妃曰扶都，见白气
贯月，意感，以乙日生汤，号天乙。”

《史记·周本纪》：“周后稷名弃，其母有邰氏女，曰姜原。姜
原为帝喾元妃，姜原出野，见巨人迹，心忻然说，欲践
之，践之而身动如孕者。居期而生子，以为不祥，弃之
隘巷，马牛过者，皆辟不践，徙置之林中。适会山林多
人，迁之而弃渠中。冰上飞鸟以其翼覆荐之，姜原以
为神，遂收养长之。初欲弃之，因名曰弃。”

《竹书纪年》：帝孔甲田于东阳萯山，天大风晦盲，孔甲
迷惑，入于民室，主人方乳。或曰：“后来见良日也，之子
必大吉。”或又曰：“不胜也，之子必有殃。”孔甲闻之曰：“以
为余一人子，夫谁殃之。”乃取其子以归。既长，为斧所
戕，乃作《破斧之歌》，是为东音。

《史记周本纪》：“太姜生少子季历，季历娶太任，皆贤妇
人。生昌，有圣瑞。古公曰：‘我世当有兴者，其在昌乎’？”按
注《正义》曰：“《尚书帝命验》云：‘季秋之月甲子，赤爵衔丹
书入于鄷，止于昌户。其书云：‘敬胜怠者吉，怠胜敬者
灭，义胜欲者从，欲胜义者凶’。凡事不强则不枉，不敬
则不正，枉者废，灭敬者万世。以仁得之，以仁守之，其
量百世；以不仁得之，以仁守之，其量十世。以不仁得
之，不仁守之，不及其世’。”此盖圣瑞。

《竹书纪年》：“季历之妃曰太任，梦长人感己。”于《豕牢》
而生昌，是为周文王。

《史记·晋世家》：唐叔虞者，周武王子而成王弟。初，武王
与叔虞母会时，梦天谓武王曰：“余命女生子，名虞，余
与之唐。”及生子，文在其手曰虞，故遂因命之曰虞。
《秦本纪》：秦之先帝颛顼之苗裔孙曰女修。女修织，元
鸟陨卵，女修吞之，生子大业。

注云：“杜氏谓寐寤而庄公已生”，非也。如此当喜，何得
复惊而恶之？《史记》云“生之难”是也。武姜困而后寐，因
寤而惊。

桓公二年，晋穆侯之夫人姜氏以条之役生太子，命
之曰“仇。”其弟以千亩之战生，命之曰成师。

六年九月丁卯，子同生。以太子生之礼举之，接以太
牢，卜士负之，士妻食之。公与文姜、宗妇命之。公曰：“是
其生也，与我同物，命之曰同。”按注：“物，类也”，谓同日。
《续博物志》：佛者，本号释迦文，即天竺释迦，卫国王之
子。于四月八日夜，从母右胁而生，有三十二相。当周
庄王九年，鲁庄公七年夏四月，常星不见夜明是也。
《左传闵公二年》：成季之将生也，桓公使卜楚丘之父
卜之，曰：“男也，其名曰友，在公之右。间于两社，为公室
辅。季氏亡则鲁不昌。”又筮之，遇大有之干，曰：“同复于
父，敬如君所。”及生，有文在其手曰“友。”遂以命之。
《僖公十七年》：晋太子圉为质于秦，秦归河东而妻之。
惠公之在梁也，梁伯妻之，梁嬴孕过期，卜招父与其
子卜之。其子曰：“将生一男一女。”招曰：“然。男为人臣，女
为人妾。”故名男曰圉，女曰妾。及子圉西质，妾为宦女
焉。

宣公三年，初，郑文公有贱妾曰燕姞，梦天使与己兰，
曰：“余为伯儵，余，而祖也，以是为而子。以兰有国香，人
服媚之如是。”既而文公见之，与之兰而御之。辞曰：“妾
不才，幸而有子，将不信，敢征兰乎？”公曰：“诺。”生穆公，名
之曰兰。

四年，初，若敖娶于䢵，生斗伯比。若敖卒，从其母畜于
䢵。淫于《䢵子》之女，生子文焉。䢵夫人使弃诸梦中，虎
乳之。䢵子田见之，惧而归。夫人以告，遂使收之。楚人
谓“乳谷”，谓虎於菟，故命之曰“斗谷於菟。”以其女妻伯
比，实为令尹子文。

襄公二十六年，初，宋芮司徒生女子赤而毛，弃诸堤
下。共姬之妾取以入，名之曰“弃”，长而美。

《家语本姓解》“孔子娶于宋之幵官氏，一岁而生伯鱼。
鱼之生也，鲁昭公以鲤鱼赐孔子，荣君之贶，故因以
名曰鲤，而字伯鱼。”

《左传昭公二十八年》：初，叔向娶于申公巫臣氏，生伯
石。伯石始生，子容之母走谒诸姑，曰：“长叔姒生男。”姑
视之，及堂，闻其声而还，曰：“是豺狼之声也。狼子野心，
非是莫丧羊舌氏矣。”遂弗视。

二十九年，公衍公为之生也，其母偕出，公衍先生。公
为之母曰：“相与偕出，请相与偕告。”三日，公为生。其母
先以告公为为兄。公私喜于《阳谷》而思于鲁，曰：“务人
为此祸也。且后生而为兄，其诬也久矣。”乃黜之，而以
公衍为太子。

《侍儿小名录》：齐惠公妾萧同叔子，生子弃之，有狸乳
而鹯覆之，取而养之，字曰无野，是为顷公，代有齐国。
《国语》：成公之生也，其母梦神规其臀以墨，曰：“使有晋
国。”故名之曰黑臀。

《琅嬛记》：“墨子姓翟名乌，其母梦日中赤乌飞入室中，
光辉照耀，目不能正，惊觉生乌，遂名之。”

《史记孟尝君传》：田婴有子四十馀人，其贱妾有子名
文，文以五月五日生，婴告其母曰：“勿举也。”其母窃举
生之。及长，其母因兄弟而见其子文于田婴，田婴怒
其母曰：“吾令若去此子，而敢生之，何也？”文顿首因曰：
“君所以不举五月子者何故？”婴曰：“五月子者，长与户
齐，将不利其父母。”文曰：“人生受命于天乎？将受命于
户耶？”婴默然。《文》曰：“必受命于天，君何忧焉？必受命于
户，则高其户耳，谁能至者？”

《宋书符瑞志》：汉高帝父曰刘执嘉。执嘉之母梦赤鸟
若龙戏，已而生执嘉，是为太上皇帝母名含始，是为
昭灵后。昭灵后游于洛池，有玉鸡衔赤珠，刻曰“玉英，
吞此者王。昭灵后取而吞之。又寝于大泽，梦与神遇，
是时雷电晦冥，太上皇视之，见蛟龙在其上，遂有身
而生季，是为高帝。”

《史记外戚世家》：“太后父，吴人，姓薄氏。秦时与故魏王
宗家女魏媪通，生薄姬。而薄父死山阴，因葬焉。及诸
侯畔秦，魏豹立为魏王，而魏媪内其女于魏宫。媪之
许负所，相相薄姬云当生天子。是时，项羽方与汉王
相距荥阳，天下未有所定。豹初与汉击楚，及闻许负
言，心独喜，因背汉而畔。中立，更与楚连和。汉使曹参”
等击虏魏王豹，以其国为郡，而薄姬输织室。豹已死，
汉王入织室，见薄姬有色，诏内后宫，岁馀不得幸。始，
姬少时，与管夫人、赵子儿相爱，约曰：“先贵，无相忘。”已
而管夫人、赵子儿先幸汉王，汉王坐河南宫成皋台，
此两美人相与笑薄姬初时约。汉王闻之，问其故，两
人具以实告汉王。汉王心惨然怜薄姬，是日召而幸
之。薄姬曰：“昨暮夜，妾梦苍龙据吾腹。”高帝曰：“此贵征
也，吾与女遂成之。”一幸生男，是为代王。

《卢绾传》：“绾，丰人也，与高祖同里。绾亲与高祖太上皇
相爱。及生男，高祖，绾同日生，里中持羊酒贺两家。及高祖绾壮学书，又相爱也。里中嘉两家亲相爱，生子
同日，壮又相爱，复贺两家羊酒。”

《外戚世家》：王太后，槐里人，母曰臧儿。臧儿者，故燕王
臧荼孙也。臧儿嫁为槐里王仲妻，生男曰信与两女。
而仲死，臧儿更嫁长陵田氏，生男蚡、胜。臧儿长女嫁
为金王孙妇，生一女矣。而臧儿卜筮之，曰：“两女皆当
贵。”因欲奇两女，乃夺金氏。金氏怒，不肯予决，乃内之
太子宫。太子幸爱之，生三女一男。男方在身时，王美
人梦日入其怀，以告太子，太子曰：“此贵征也。”未生而
孝文帝崩，孝景帝即位，王夫人生男。按注《索隐》曰：“即
武帝也。”《汉武故事》云：“帝以乙酉年七月七日生于猗
兰殿也。”

《汉书张骞传》：“乌孙王号昆莫。昆莫父难兜靡，本与大
月氏俱在祁连、敦煌间，小国也。大月氏攻杀难兜靡，
夺其地，人民亡走匈奴。子昆莫新生，傅父布就翎侯
抱亡置草中，为求食，还见狼乳之。又鸟衔肉翔其旁，
以为神，遂持归匈奴单于爱养之。及壮，以其父民众
与昆莫，使将兵，数有功。昆莫自请单于报父怨，遂西”
攻破大月氏。

钩弋《赵倢伃传》：倢伃，昭帝母也，元始三年生昭帝，号
钩弋子。妊身十四月迺生。上曰：“闻昔尧十四月而生，
今钩弋亦然。”迺命其所生门曰尧母门。

《西京杂记》：霍将军妻一产二子，疑所为兄弟。或曰：“前
生为兄，后生者为弟。今虽俱日，亦宜以先生为兄。”或
曰：“居上者宜为兄，居下宜为弟，居下者前生，今宜以
前生为弟。”时霍光闻之曰：“昔殷王祖甲一产二子，曰
嚚曰良，以卯日生嚚，以巳日生。良则以嚚为兄，以良
为弟。若以在上者为兄，嚚亦当为弟。昔许釐庄公一”
产二女，曰“妖”，曰茂。楚大夫唐勒一产二子，一男一女，
男曰贞夫，女曰琼华，皆以先生为长。近代郑昌、时、文、
长蒨并生二男，滕公一生二女，李黎生一男一女，并
以前生者为长，霍氏亦以前生为兄焉。

王凤以五月五日生，其父欲不举，曰：“俗谚举五日子
长及户则自害，不则害其父母。”其叔父曰：“昔田文以
此日生，其父婴敕其母曰：‘勿举’。其母窃举之。后为孟
尝君，号其母为薛公。大家以古事推之，非不祥也。”遂
举之。

《后汉书光武本纪》：皇考南顿君，初为济阳令，以建平
元年十二月甲子夜生，光武于县舍，有赤光照室中，
钦异焉。使卜者王长占之，长辟左右曰：“‘此兆吉，不可
言’。是岁县界有嘉禾生，一茎九穗，因名光武曰秀。”
《王昌传》：“昌一名郎母，故成帝讴者，尝下殿卒僵，须臾
有黄气从上下，半日乃解，遂妊身就馆。赵后欲害之，
伪”易他人子，以故得全。

《贾彪传》：彪补新息长，小民困贫，多不养子，彪严为其
制，与杀人同罪。城南有盗劫害人者，北有妇人杀子
者，彪出案发，而掾吏欲引南。彪怒曰：“贼寇害人，此则
常理，母子相残，逆天违道。”遂驱车北行，案验其罪。城
南贼闻之，亦面缚自首。数年间，人养子者千数，佥曰
贾父所长，生男名为贾子，生女名为贾女。

《寒朗传》：“朗字伯奇，鲁国薛人也。生三日，遭天下乱，弃
之荆棘，数日兵解，母往视，犹尚气息，遂收养之。”
《虞延传》：“延字子大，陈留东昏人也。延初生，其上有物，
若一疋练，遂上升天，占者以为吉。”

《南蛮传》：有啖人国生首子辄解而食之，谓之“宜弟。”味
旨则以遗其君，君喜而赏其父。

《夫馀国传》：初北夷索离国王出行，其侍儿于后妊身，
王还欲杀之。侍儿曰：“前见天上有气大如鸡子，来降
我，因以有身。”王囚之，后遂生男，王令置于豕牢，豕以
口气嘘之，不死。复徙于马兰，马亦如之。王以为神，乃
听母收养，名曰东明。东明长而善射，王忌其猛，复欲
杀之。东明奔走，南至掩㴲水，以弓击水，鱼鳖皆聚浮
水上。《东明》乘之，得度，因至夫馀而王之焉。

《哀牢夷传》：哀牢夷者，其先有妇人名沙壹，居于牢山，
尝捕鱼水中，触沈木若有感，因怀妊，十月产子，男十
人。后沈木化为龙，出水上，沙壹忽闻龙语曰：“若为我
生子，今悉何在。”九子见龙惊走，独小子不能去，背龙
而坐，龙因舐之。其母鸟语，谓背为九，谓坐为隆，因名
子曰九隆。及后长大，诸兄以九隆能为父所舐而黠，
遂共推以为王。后牢山下有一夫一妇，复生十女，子
九隆，兄弟皆娶以为妻。

《世说》：胡广本姓黄，五月生，父母恶之，乃置之瓮，投于
江。胡翁见瓮流下，闻有小儿啼声，往取，因长养之，以
为子，登三司。广后不治其本亲服，云：“我本亲已为死
人也。”世以此为深讥焉。

《论衡吉验》篇：“广文伯，河东蒲坂人也。其生亦以夜半
时适生，有人从门呼其父名，父出应之，不见人。有大
木杖植其门侧，其父持杖入门以示人，人占曰：‘吉’。文
伯长大学宦，位至广汉太守。文伯当富贵，故父得赐
杖。其占者若曰：杖当子力矣。”

《后汉书王吉传》：“吉为沛相，击断非法。若有生子不养即斩其父母，合土棘埋之。”

《张奂传》：奂拜武威太守，其俗多妖忌，凡二月五月产
子及与父母同月生者，悉杀之。奂示以义方，严加赏
罚，风俗遂改，百姓生为立祠。其妻怀孕，梦带奂印绶
登楼而歌，讯之，占者曰：“必将生男，复临兹邦，命终此
楼。”既而生子猛以建安中为武威太守，杀刺史，邯郸
商州兵围之急，猛耻见擒，乃登楼自烧而死，卒如占
云。

《窦武传》：“初武母产武而并产一蛇，送之林中，后母卒，
及葬未窆，有大蛇自榛草而出，径至丧所，以头击柩，
涕血皆流，俯仰蛣屈，若哀泣之容，有顷而去。时人知
为窦氏之祥。”

《鲜卑传》：桓帝时，鲜卑檀石槐者，其父投鹿侯，初从匈
奴军三年，其妻在家生子，投鹿侯归，怪欲杀之。妻言：
“尝昼行，闻雷震，仰天视而雹入其口，因吞之，遂妊身，
十月而产。此子必有奇异，且宜长视。”投鹿侯不听，遂
弃之。妻私语家，令收养焉，名檀石槐。

《灵思何皇后传》：“后家本屠者，后性彊忌，光和三年，立
为皇后。时王美人妊娠，畏后，乃服药欲除之，而胎安
不动，又数梦负日而行，四年生皇子协。后遂鸩杀美
人。董太后自养协，号曰董侯。”

《搜神记》：陈仲举微时，常宿黄申家，申妇方产，有扣申
门者，家人咸不知，久久方闻屋里有人言：“宾堂下有
人，不可进。扣门者相告曰：‘今当从后门往’。其人便往，
有顷还，留者问之：‘是何等，名为何？当与几岁？往者曰：
‘男也，名为奴，当与十五岁。后应以何死，答曰：‘应以兵
死’。仲举告其家曰：‘吾能相此儿当以兵死。父母惊之’’’”，
寸刃不使得执也。至年十五，有置凿于梁上者，其末
出，奴以为木也，自下钩之，凿从梁落，陷脑而死。后仲
举为豫章太守，故遣吏往饷申家，并问奴所在，其家
以此具告。仲举闻之，叹曰：“此谓命也。”

《诚斋杂记》：“张道陵母梦天人自魁星中以蘅薇香授
之，遂感而孕。”

《吴志孙坚传》注：《吴书》曰：“坚父仕吴，家于富春，葬于城
东，冢上数有光怪，云气五色，上属于天，曼延数里，众
皆往观视。父老相谓曰：‘是非凡气，孙氏其兴矣’。及母
怀妊，坚梦肠出绕吴阊门。寤而惧之，以告邻母。邻母
曰：‘安知非吉征也？坚生，容貌不凡，性阔达，好奇节’。”
《拾遗记》：“孙坚母妊坚之时，梦肠出绕腰，有一童女负
之”，绕吴阊门外，又授以芳茅一茎。童女语曰：“此善祥
也，必生才雄之子。今赐母以土，王于翼轸之地，鼎足
于天下，百年中应于异宝，授于人也。”语毕而觉，旦起
筮之，筮者曰：“所梦童女负母绕阊门，是太白之精感
化来梦。”夫帝王之兴，必有神迹自表。白气者金色。及
吴灭而晋践祚，梦之征焉。

《搜神记》：初，夫人孕而梦月入其怀，既而生策，及权在
孕，又梦日入其怀，以告坚曰：“昔孕策，梦月入我怀，今
也又梦日入我怀，何也？”坚曰：“日月者，阴阳之精，极贵
之象，吾子孙其兴乎！”

《吴志潘夫人传》：“吴主权潘夫人，会稽句章人也。父为
吏，坐法死，夫人与姊俱输织室，权见而异之，召充后
宫。得幸有娠，梦有以龙头授己者，己以蔽膝受之，遂
生孙亮。”

《魏志华歆传》注《列异传》曰：“歆为诸生时，尝宿人门外，
主人妇夜产，有顷，两吏诣门，便辟易却，相谓曰：‘公在
此踌躇良久，一吏曰：‘籍当定，奈何得住’？乃前向歆拜
相，将入，出并行，共语曰：‘当与几岁’？一人曰：‘当三岁’。天
明，歆去，后欲验其事，至三岁，故往问儿消息，果已死。
歆乃自知当为公’。”

《博物志》：“荆州极西南界至蜀诸民曰：獠子、妇人妊娠
七月而产，临水生儿，便置水中，浮则取养之，沈便弃
之。然午日多浮，既长皆拔去上齿牙各一，以为身饰。”
《宋书·符瑞志》：“魏文帝始生，有云青色，圆如车盖，当其
上终日，望气者以为至贵之祥，非人臣之气，善相者
高元吕曰：‘其贵不可言’。”

《拾遗记》：薛夏，天水人也，博学绝伦。母孕夏时，梦人遗
之一箧衣，云：夫人必产贤明之子也，为帝王之所崇。
母记所梦之日，及生夏之年，以弱冠才辩过人，魏文
帝与之讲论，终日不息，应对如流，无有凝滞。帝曰：“昔
公孙龙称为辩捷而迂诞诬妄，今子所说，非圣人之
言，不谈子游、子夏之俦，不能过也。若仲尼在魏，复为”
入室焉。帝手制书与夏，题云：“入室生。”位至秘书丞。居
生甚贫，帝解御衣以赐之，果符元所梦，名冠当时，为
一代高士。

张承之母孙氏，怀承之时，乘轻舟游于江浦之际，忽
有白蛇长三尺，腾入舟中。母祝曰：“若为吉祥，勿毒噬
我。”萦而将还。置诸房内，一宿视之，不复见蛇，嗟而惜
之。邻中相谓曰：“昨见张家有一白鹤耸翮入云。”以告
承母，母使筮之，筮者曰：“此吉祥也。蛇鹤延年之物，从
室入云，自下升高之象也。昔吴王阖闾葬其妹，殉以”
美女，珍宝异剑，穷江南之富。未及十年，雕云覆于溪谷，美女游于冢上，白鹄翔于林中，白虎啸于山侧，皆
昔时之精灵，今出于世，当使子孙位超臣极，擅名江
表。若生子，可以名曰“白鹄。”及承生，位至丞相，辅吴将
军，年逾九十，蛇鹄之祥也。

《宋书符瑞志》：“高贵公初生，有光气昭耀室屋，其后即
大位。”

《搜神后记》：程咸字咸休。其母始怀咸，梦老公投药与
之曰：“服此当生贵子。”晋武帝时历位至侍中，有名于
世。

《晋书魏舒传》：舒尝诣野王，主人妻夜产，俄而闻车马
之声，相问曰：“男也？女也？”曰：“男。书之十五以兵死。”复问
寝者为谁？曰：“魏公舒。”后十五载，诣主人，问所生儿何
在？曰：“因条桑，为斧伤而死。舒自知当为公矣。”

《刘元海载记》：刘豹妻呼延氏，魏嘉平中祈子于龙门，
俄而有一大鱼，顶有二角，轩鬐跃鳞而至祭所，久之
乃去。巫觋皆异之，曰：“此嘉祥也。”其夜梦旦所见鱼变
为人，左手把一物，大如半鸡子，光景非常，授呼延氏
曰：“此是日精，服之生贵子。”寤而告豹，豹曰：“吉征也。吾
昔从邯郸张冏母司徒氏相云：吾当有贵子孙三世
必大昌”，仿像相符矣。自是十三月而生。元海左手文
有其名，遂以名焉。

《刘聪载记》：聪字元明，一名载，元海第四子也。母曰张
夫人。初，聪之在孕也，张氏梦日入怀，寤而以告元海
曰：“此吉征也，慎勿言。”十五月而生聪焉。夜有白光之
异，形体非常，左耳有一白毫，长二尺馀，甚光泽。
《前秦录》：苻洪父怀归，为部落小帅，母姜氏寝产洪。
《晋书。苻健载记》：健字建业，洪第三子也。初，母羌氏梦
大罴而孕之。及长，勇果便弓马，好施，善事人，甚为石
季龙父子所亲爱。季龙虽外礼苻氏，心实忌之，乃阴
杀其诸兄，而不害健也。

《苻坚载记》：坚字永固，一名文玉，雄之子也。祖洪从石
季龙徙邺，家于永贵里。其母苟氏尝游漳水，祈子于
西门豹祠。其夜梦与神交，因而有孕，十二月而生坚
焉。有神光自天烛其庭，背有赤文隐起成字曰：“艸付
臣。”又土王咸阳臂垂过膝，目有紫光，洪奇而爱之，名
曰“坚头。”

《石勒载记》：“勒字世龙，初名㔨，上党武乡羯人也。其先
匈奴别部羌渠之胄。祖耶奕于，父周曷朱，一名乞翼
加，并为部落小率。勒生时，赤光满室，白气自天属于
中庭，见者咸异之。”

《李雄载记》：雄字仲儁，特第三子。母罗氏，梦双虹自门
升天，一虹中断，既而生荡。后罗氏因汲水，忽然如寐，
又梦大蛇绕其身，遂有孕，十四月而生雄，常言“吾二
子若有先亡，在者必大贵。”荡竟前死。雄身长八尺三
寸，美容貌，少以烈气闻，每周旋乡里，识达之士皆器
重之。有刘化者，道术士也，每谓人曰：“关陇之士皆当”
南移，李氏子中，惟仲儁有奇表，终为人主。
《吕光载记》：光生于枋头，夜有神光之异，故以光为名。
《索𬘘传》：“索充梦见一虏，脱上衣来诣充，𬘘曰：‘虏去上
中下半男字夷狄，阴类君妇当生男’。”终如其言。
《前燕录》：“慕容儁字宣英，皝第二子，小字贺赖跋，十三
月而生，有神光之异，身长八尺一寸。”

《晋书慕容德载记》：“德字元明，皝之少子也。母公孙氏，
梦日人脐中，昼寐而生德。”

《桓元传》：元字敬道，一名灵宝，大司马温之孽子也。其
母马氏尝与同辈夜坐于月下，见流星坠铜盆水中，
忽如二寸火珠，冏然明净，竞以瓢接取，马氏得而吞
之，若有感，遂有娠。及生元有光照室，占者奇之，故小
名灵宝。奶媪每抱诣温，辄易人而后至，云其重兼常
儿。温甚爱异之。

《异苑》：桓元生而有光照室，善占者云：“此儿生有奇曜，
宜目为天人宝。”宣武嫌其三文，复言为神灵宝犹复
用三，既难重前，却减“神”一字，名曰灵宝。

任城魏肇之初生，有雀飞入其手。占者以为封爵之
祥。

《晋书儒林传》：“范隆字元嵩，腾门人。父方，魏雁门太守。
隆在孕十五月生。”

《元帝本纪》：“元帝讳睿，宣帝曾孙，琅琊恭王觐之子也。
咸宁二年，生于洛阳，有神光之异，一室尽明，所藉槁
如始刈。及长，白毫生于日角之左，隆准龙颜，目有精
曜，顾盼炜如也。”

《孝武帝本纪》：初，简文帝见谶云：“晋祚尽昌明。”及帝之
在孕也，李太后梦神人谓之曰：“汝生男，以昌明为字。”
及产，东方始明，因以为名焉。简文帝后悟，乃流涕。
《孝武文李太后传》：始简文帝无子，乃令善相者召诸
爱妾而示之。时后为宫人，在织坊中，形长而色黑，宫
人皆谓之昆仑。既至，相者惊云：“此其人也。”帝以大计，
召之侍寝后数梦两龙枕膝，日月入怀，意以为吉祥，
向《侪类》说之。帝闻而异焉。遂生孝武帝。

秃发乌孤《载记》：“乌孤，河西鲜卑人也。其先八世祖匹

四裔：《辰韩传》：“辰韩初生子，便以石押其头，使扁
焉耆国。传其王龙安夫人，狯胡之女，妊身十二月，剖
胁生子曰会，立之为世子。”

《宋书五行志》：“晋海西公生皇子，百姓歌云：‘凤凰生一
雏，天下莫不喜。本言是马驹，今定成龙子’。其歌甚美，
其旨甚微。海西公不男，使左右向龙与内侍妾生子，
以为己子。”

《王镇恶传》：镇恶祖猛，有文武才。镇恶以五月五日生，
家人以俗忌，欲令出继疏宗，猛见奇之，曰：“此非常儿。
昔孟尝君恶日生而相齐，是儿亦将兴吾门矣。”故名
之为镇恶。

《异苑》：“太原温盘石母怀身三年然后生，堕地便坐而
笑，发覆面，牙齿皆具。”

《后赵录》：黎阳民陈武妻，产三男一女，上书自陈令曰：
“昔周之兴也，四乳八子。今武妻一乳四子，可谓度过
姬祥，美加曩日。其赐乳妇一人，谷百石，杂缯十四疋，
庶以肃迎嘉祥